Næsten alle nordjyske kommuner har i år valgt at boykotte Friluftsrådets Blå Flag, der signalerer rene strande og rent badevand.

Men det er turisterne ligeglade med, lyder det fra turismebranchen.

- Vi har ikke set nogen mærkbar forandring i antallet af overnatninger, siger Thomas Christiansen, salgs- og marketingsdirektør i sommerhusudlejningsbureauet Sol og Strand.

Læs også : Beskidt badevand: Færre strande får blåt flag

De nordjyske kommuners boykot af det blå flag skyldes blandt andet kravet om, at de skal forbyde bilkørsel og hunde på strandene. Men turisterne har intet imod hunde og biler, lyder det fra Thomas Christiansen.

- Tværtimod lægger tyskerne, der er vores største kundegruppe, stor vægt på, at de må tage hunden med på stranden. Så på nogle områder kan det være en fordel at droppe det blå flag, siger han.

I stedet for blå flag har de nordjyske kommuner i stedet indført et hvidt flag, der også viser, at stranden og badevandet er rent – samtidig med, at der er plads til de firhjulede og -benede.

Udvikling gået i stå

Hos Friluftsrådet lytter man til kritikken fra kommunerne. Men konsulent Bjarke Frandsen er ikke overbevist om, at turisterne er ligeglade med det blå flag.

- Man kan jo se, at væksten i kystturisme i Nordjylland er gået i stå, mens den er vokset andre steder i landet. Om det har noget med det blå flag at gøre, ved jeg ikke, siger han.